runetrust/blame-folketinget-dk huggingface dataset:
Sólbjørg Jakobsen (LA), 2023-04-18:
Tak for det, og tak for også at anerkende, at vi skal væk fra checks, at det er noget, vi ikke skal fortsætte i uendeligheder med.
Vi gad godt, det overhovedet ikke var startet.
Jeg er enig med ordføreren, når ordføreren nævner, at det kan være nemt at lave overskrifter, og at det nogle gange er meget tydeligt – helt enig.
Men her har man så kaldt det her for målrettet inflationshjælp, selv om det rammer folk, som ikke nødvendigvis er enlige.
De kan sagtens have en ægtefælle, der tjener kassen ved siden af; det har vi snakket om.
Der er ingen betingelse om varighed, og det vil sige, at det sagtens kan være kortvarigt.
Der er ingen betingelse vedrørende formue, hvis man er på ressourceforløbsydelse, eventuelt på jobafklaringsforløb.
Det er rigtigt, at man stadig væk rammer nogle, som er økonomisk pressede, men man hjælper dem og folk, der ikke er lige så presset, og dem, der betaler, er bl.a. enlige, der får under, det er samlevende, som begge to har lav indkomst, selvstændige, som ikke kun skaber værdi for sig selv, men også for hele samfundet, studerende, par og muligvis enlige.
Det er altså mange mennesker, der skal betale for, at en målrettet hjælp delvis skal gå til dem, der har brug for det.
Katrine Robsøe (RV), 2023-04-18:
Det kommer vi i hvert fald i Radikale Venstre til at kæmpe for at vi rent faktisk gør for børnene.
Det skal vi sørge for at passe på, og vi skal sikre, at de har en ordentlig opvækst og ikke bliver efterladt i fattigdom.
Jeg må bare sige, at den beslutning, regeringen har truffet, med ikke at videreføre det midlertidige børnetilskud er deres ansvar.
Vi tager ansvar for, at vi rent faktisk sørger for at få noget hjælp ud til de her børnefamilier nu.
Peter Kofod (DF), 2023-04-18:
Tak for det, formand.
Jeg skal gøre det ganske kort.
Dansk Folkeparti er imod at give endnu flere penge til arbejdsløse indvandrere, og derfor stemmer Dansk Folkeparti imod lovforslaget.
Tak for ordet.
Pelle Dragsted (EL), 2023-04-18:
Tak for det.
Enhedslisten og Dansk Folkeparti har uenigheder om det her.
Jeg synes, det er mærkeligt at se på, hvilke forældre børn har og så tage det som udgangspunkt for, om man skal opleve fattigdom eller ej.
Jeg forstår simpelt hen ikke, hvad forskellen er.
Men det, jeg undrer mig mest over, er, at man fra Dansk Folkepartis side angivelig har mere, må man gerne sige ondt bagi, eller er det på grænsen, formand?
Det ved jeg ikke.
Men man har mere af det, man ellers kalder det, over nogle familier, som får nogle håndører, end over de virksomheder, som lige nu spinder guld på, at vi alle sammen betaler høje energipriser, høje fødevarepriser, høje fragtpriser.
Hvorfor sparker man altid nedad, hvis jeg må sige det på den måde?
Peter Kofod (DF), 2023-04-18:
Jeg synes faktisk, det er et problem, når 44 pct., som jeg mener Beskæftigelsesministeriet kunne oplyse, af de familier, der får penge her, er ikkevestlige indvandrere.
Det viser jo, at Danmark desværre er blevet en magnet for mennesker fra fremmede kulturer, som ikke ønsker at tilpasse sig, som lever i parallelsamfund, og som ikke ønsker at være en aktiv del af Danmark.
Det synes jeg er et enormt problem.
Pelle Dragsted (EL), 2023-04-18:
Det kunne bare være skønt, hvis Dansk Folkeparti kunne snakke med samme indignation om dem, for der drejer det sig altså om milliarder og ikke om småpenge, som tages op af lommen på danskerne.
I forhold til det her med folk med anden etnisk baggrund kan vi jo se, at rigtig, rigtig mange heldigvis er kommet i arbejde, og det skyldes, at vi har næsten fuld beskæftigelse, og det betyder, at arbejdsgiverne i højere grad efterspørger nogle af dem, der er lidt mere på kanten af arbejdsmarkedet.
Det er jo glædeligt, men det viser også, at det altså ikke bare handler om, om der er nogen, der har lyst til at deltage, det handler også om, om der er et arbejdsmarked, der har lyst til at tage dem.
Peter Kofod (DF), 2023-04-18:
Jeg så gerne, at flere var en del af det arbejdende fællesskab – absolut.
Men jeg synes altså, det er et skråplan, når næsten halvdelen af de familier, der får hjælp her, er ikkevestlige indvandrere.
Det er et totalt skråplan, og det viser jo, at der er noget fuldstændig galt i Danmark.
Pelle Dragsted (EL), 2023-04-18:
Jeg tror bare, at jeg generelt har det sådan, at der er for meget politisk newspeak.
Jeg synes, at når man tager penge fra folk, skal man ikke kalde det hjælp.
Og den materielle konsekvens for de her familier af det forløb, der har været siden jul og frem til nu, er, at de bliver fattigere.
Det er bare virkeligheden.
Med hensyn til ydelsessystemet fremadrettet må jeg også sige, at jeg er bekymret.
Det er jo bekymrende.
Vi havde forhandlet en aftale på plads, og den var ikke perfekt, den var langtfra perfekt, men den var trods alt et løft, der havde gjort noget ved børnefattigdommen i Danmark, og det tror jeg ikke kommer til at ske nu.
Peter Kofod (DF), 2023-04-18:
Tak for det.
Der er jo ingen tvivl om, at Alternativet og Dansk Folkeparti er meget uenige om det her.
Jeg skal bare lige høre, om jeg forstår det her rigtigt.
Alternativet er simpelt hen stolt over, at man har fået presset Socialdemokratiet, Venstre, Moderaterne og andre til at give flere penge til arbejdsløse indvandrere.
Er det rigtigt forstået?
Torsten Gejl (ALT), 2023-04-18:
Nu er det jo ikke flere penge.
Nu fik de faktisk flere penge med det midlertidige børnetilskud.
Det, som visse borgerlige partier gerne ville, var egentlig, så vidt jeg kunne se, at forhandle minoritetsfamilier helt ud af inflationshjælpen til udsatte familier, og det er jeg glad for at jeg var med til at forhindre.
Kim Edberg Andersen (NB), 2023-04-18:
Tak for det.
Det er vel også en slags sejr, når Alternativet står og siger, at det vigtigste for dem var, at de fik forhandlet mig ud af lokalet.
Men jeg bliver nødt til at skuffe hr. Torsten Gejl, for den primære grund til, at jeg blev nødt til at forlade lokalet, var jo egentlig, at det her ikke havde som præmis at hjælpe de mest udsatte, men at hjælpe nogle hurtigst muligt.
Det ser vi resultatet af nu, når vi så kan se, at vi vel kaster omkring 21 mio. kr. skattefrit efter nogle mennesker, hvis eneste berettigelse var, at de allerede fik offentlige ydelser.
Det kan jeg ikke se er en sejrsdans værdig, men hvert parti sin mening jo.
For virkeligheden er jo, at man sendte checks ud – denne gang til nogle millionærer og nogle andre – fordi man havde travlt, i stedet for at man havde ro i maven og gav til dem, der trængte mest.
Jeg siger faktisk ikke, at der ikke er familier i det her, som ikke trængte; det siger jeg ikke.
Jeg siger bare, at jeg havde en reel bekymring for, at der var andre, der trængte mere end dem, der fik, og det er jeg jo så blevet bekræftet i med de her 1.625 mennesker med en indkomst på over 800.000 kr.
Det er ikke i orden.
Det er simpelt hen ikke godt nok.
Så er det gået for stærkt.
Sket er sket, men det er gået for stærkt, hvis vi sender checks på op til 13.000 kr. ud til familier, der har en husstandsindkomst på 800.000 kr.
Det er min holdning, og den kan jeg så risikere at stå alene med.
Det tror jeg nu ikke.
Jeg tror, at rigtig mange danskere ikke kan forstå den her del af det.
Jeg vil så helt klart også mene, at det er bekymrende, at 44 pct. af dem, vi sendte penge til, er ikkevestlige.
Det er jo ingen nyhed, at Nye Borgerlige mener, at udlændinge skal forsørge sig selv og ikke ligge danskerne til last.
Det mener vi også i den her sag.
Der er intet nyt under solen der.
Vi gik ud ad døren den aften, og jeg er siden hen bare blevet bekræftet i, at det var det rigtige valg for Nye Borgerlige.
Pelle Dragsted (EL), 2023-04-18:
Tak, formand.
Er det hjælp til fattige familier, at man først tager 1.000 kr. fra dem og så måske, hvis de er heldige, giver dem 800 kr. tilbage?
Tror ministeren, at det opleves som en hjælp for de familier, som faktisk lige nu i de her måneder, fordi de penge jo ikke er udbetalt endnu, har oplevet et markant indkomstfald?
Når de så, forhåbentlig, i juni eller andet får en ydelse igen, vil den være lavere end den, de har været vant til gennem de sidste 3 år.
Tror ministeren, at det opfattes som en hjælp, eller synes ministeren måske, man skulle lade være med at kalde det en hjælp, når der ikke er tale om en hjælp?
Torsten Gejl (ALT), 2023-04-18:
Tak, formand.
Alternativet er med i aftalen om inflationshjælp til økonomisk udsatte familier.
Til gengæld stemte vi imod, da regeringen afskaffede det midlertidige børnetilskud i december, for det syntes vi faktisk var uansvarligt og en kæmpe rød klud i hovedet på mange, mange fattige danskere.
Så kom vi til, at den her aftale om inflationshjælp til økonomisk udsatte familier skulle forhandles, og vi tænkte: Skal vi gå ind ad den dør, skal vi gå ind i det forhandlingslokale, eller skal vi blive ude, fordi vi er så sure på regeringen, når de afskaffer det midlertidige børnetilskud?
Vi gik ind ad døren, fordi det lød, som om der var en del partier, der ville prøve at sikre, at inflationshjælpen til økonomisk udsatte familier gik uden om minoritetsdanskerne.
Og det var der også.
Og vi forhandlede, og heldigvis lykkedes det at forhandle dem ud af lokalet og sørge for, at der i det mindste gik nogle penge – ikke nok, men nogle – til danskere med minoritetsbaggrund, hvilket vi også har hørt klager over fra den borgerlige lejr i aften.
Så alt i alt kunne man egentlig både være blevet ude og være gået ind.
Vi gik ind, og jeg synes, det lykkedes at være med til at skabe lidt værdi.
Så jeg er egentlig glad for at stå her og være med i den her aftale.
Katrine Robsøe (RV), 2023-04-18:
Hvad deres oplevelse er, er jo altid svært at sige.
Så står vi samlet som Folketing også over for en stor opgave med rent faktisk at få sikret et bedre ydelsessystem helt generelt.
Den opgave ser jeg frem til, og det håber jeg også at hr. Pelle Dragsted vil være med til.
Sólbjørg Jakobsen (LA), 2023-04-18:
Der er mennesker, der er ramt af arbejdsløshed, som har brug for en understøttelse.
Det har Liberal Alliance aldrig været imod.
Det er rigtigt, at vi ikke understøtter tanken om, at man skal kunne gå ledig på dagpenge i 2 år for andre folks penge; det gør vi ikke.
Nogle mennesker gider ikke, det ved vi godt, men de fleste vil gerne, så jeg har aldrig sagt, at ingen gider arbejde – det ved jeg ikke hvor ordføreren har fra.
Torsten Gejl (ALT), 2023-04-18:
»Nogle mennesker gider ikke«.
Det kunne jeg godt tænke mig at ordføreren var lidt mere specifik omkring, når nu ordføreren selv siger det fra talerstolen.
Hvem er de, og hvor mange er de?
Kan ordføreren komme med eksempler?
Sólbjørg Jakobsen (LA), 2023-04-18:
Heldigvis er det ikke mange.
Langt de fleste mennesker, jeg har mødt, og jeg har arbejdet en del år i beskæftigelsessektoren, vil rigtig gerne.
Mange mennesker har brug for noget hjælp for at komme dertil, men der er desværre nogen, der ikke gør en indsats og udtrykker blankt og ærligt, at de ingen hensigt har om at forsøge at tage et arbejde.
Heldigvis er de ikke mange.
Torsten Gejl (ALT), 2023-04-18:
Men hvis nu, som ordføreren siger, folk gerne vil arbejde,
hvad er så idéen med at sætte dagpengene ned eller sætte kontanthjælpen ned og altså jage folk, der gerne vil arbejde, ud efter arbejde ved at sænke deres indkomst, selv om de gerne vil arbejde?
Ordfører, hvor er logikken?
Sólbjørg Jakobsen (LA), 2023-04-18:
Logikken ligger i rigtig mange undersøgelser, der viser menneskelig adfærd både bevidst og ubevidst, når incitamentet styrkes, og ellers ville der aldrig have været en dagpengeperiode, der blev sænket.
Hvorfor gjorde man det?
Det er, fordi man ved, at når der er incitament til at tage arbejde, går det hurtigere.
Det er fakta, om man er enig eller ej.
Det er så okay, vi ikke er det.
Helle Bonnesen (KF), 2023-04-18:
L 83 udmønter endnu en hjælpepakke, den her gang inflationshjælp, og den her gang er aftalen indgået den 23. februar af en række partier, og også den her gang er det, uden at Konservative har været medaktør.
Økonomiske hjælpepakker kan være en del af et kriseberedskab, som man kan anvende i helt særlige tilfælde, og det gjorde mit eget parti også tilbage i juni 2022, da vi i en tidligere pakke gav borgerne en check med baggrund i stigende energipriser.
Der var vi med.
Den samme pakke tog så også fat på nogle andre forhold dengang såsom en grøn fond, og elafgiften blev sat ned.
Men siden hen er idéen om uddeling af hjælpepakker fortsat, bl.a. med L 71, som vi har behandlet for ikke så lang tid siden, og nu altså med L 83.
L 83 handler om inflationshjælp i en tid med faldende inflation.
Vi mener ikke, at staten skal uddele pakker til udvalgte grupper med jævne mellemrum, og tidligere på året var Konservative heller ikke med i aftalen.
Så for os er det en naturlig fortsættelse, at vi heller ikke deltager den her gang.
Vi stemmer imod forslaget.
Karsten Hønge (SF), 2023-04-18:
Jeg tror vist, jeg er enig i hele hr. Pelle Dragsteds tale, lige på nær konklusionen, altså det der med om, hvorvidt man skulle være med i aftalen eller ej.
Hvis nu alternativet var, at man i stedet for at få de her 300 mio. kr., havde fået 600 mio. kr., eller hvis man havde haft flere penge til rådighed ved ikke at gå med i aftalen, så kunne det give mening.
Jeg er jo helt enig, når hr. Pelle Dragsted siger, at aftalen er utilstrækkelig, men det er dog penge, som kommer ud til de her børnefamilier.
Så alternativet ved ikke at være med i aftalen er bare, at de ikke får nogen penge.
Og det kan vel ikke være Enhedslistens mål?
Så ville det have været bedre ikke at have aftalen end at have aftalen?
Det vil jeg spørge hr. Pelle Dragsted om.
Altså, er det bedre, at den er der, eller skulle den slet ikke have været indgået?
Pelle Dragsted (EL), 2023-04-18:
Jeg synes, det kan være dilemmafyldt, hvordan man skal forholde sig i sådan en situation.
Vi havde jo en aftale med regeringen om at gennemføre det her, vi var også hernede i salen sammen med ordføreren i november, hvor Enhedslisten havde fremsat forslaget, og der var efter valget stadig væk et flertal i Folketinget for at fortsætte den her midlertidige børnecheck, og der stod beskæftigelsesministeren og sagde, at det bare var Enhedslisten, der var hysteriske, og lovede, at man nok skulle nå at få hjulpet de her familier.
Så blev vi inviteret til forhandlinger, og der fik vi så at vide, at det havde man ikke tænkt sig at leve op til, altså at man ikke ville sikre, at de her familier – på trods af at statsministeren havde sagt det – derefter ville få den samme hjælp.
Derfor stod vi uden for aftalen.
Min kritik af, at SF deltog, skyldtes sådan set ikke så meget, at man deltog, men mere det, at man stillede sig op og talte, eller at man i hvert fald på Twitter og andre steder skrev om hjælp til de fattigste.
Der synes jeg måske, at man skulle have holdt sig for god til at understøtte den fortælling fra regeringen.
Karsten Hønge (SF), 2023-04-18:
Jamen igen kan man spørge: Hvad hvis der var en anden vej ud af det?
Jeg er jo lige så forarget, som hr. Pelle Dragsted er, over, at Socialdemokraterne ikke bare har forladt aftalen, men at de også har forladt de fattige børn, men det er jo realiteterne.
Så set ud fra realiteternes verden, hr. Pelle Dragsted, var det jo ikke sådan, at vi kunne forvente at få dobbelt så mange penge eller at få et permanent børnetilskud, der kunne understøtte de her familier, men at vi risikerede at få nul.
Så derfor vil jeg igen spørge hr. Pelle Dragsted: Er det bedre, at den her aftale er der, eller at den ikke er der?
For alternativet er ikke en endnu bedre aftale.
Pelle Dragsted (EL), 2023-04-18:
Hvad man kunne være nået frem til i forhandlingerne, hvis man havde stået fast, er det jo altid svært at sige.
Der er også nogle andre problemer i den her aftale.
Den rundbarberer nogle forbedringer på ældreområdet, som ikke er gennemført, og den snupper også nogle penge fra Landsbyggefonden.
Så der er mange problemer ved den inflationsaftale, som blev indgået.
Men jeg respekterer, at man kan have forskellige synspunkter på det, og jeg synes, at hovedansvaret her ligger hos Socialdemokratiet, som desværre er løbet fra en aftale.
Og dybest set handler det her jo ikke om politik og polemik.
Katrine Robsøe (RV), 2023-04-18:
Tak for ordet.
For at starte et sted skal vi jo lige sige, at det er blevet sagt meget fint, hvad det her lovforslag indeholder, og jeg vil blive ved med at kalde det inflationshjælp, og det vil jeg, fordi vi jo rent faktisk hjælper nogle mennesker, som ikke ville have fået hjælp, hvis ikke vi havde indgået den her aftale.
Regeringen har taget det valg at afskaffe det midlertidige børnetilskud.
Havde vi i Radikale Venstre gerne set, at man havde fortsat det?
Ja, det havde vi, og det var også det, vi kæmpede for.
Vi mener også, at man burde have haft en mere snæver målgruppe til det her, og jeg er meget enig med hr. Karsten Hønge i, at man kunne have brugt det system til udbetaling igen.
Det var det, vi hellere havde set.
Og jeg må også sige, at vi i Radikale Venstre ikke har kigget på, hvad for en hudfarve de børn har, men at vi der har kigget på, om de rent faktisk har brug for hjælp derude, og det er vi glade for at vi er med til at sikre.
Havde vi hellere set det blive gjort med en forlængelse af det midlertidige børnetilskud?
Ja, det havde vi.
Men er jeg også glad for, at vi rent faktisk får nogle penge ud?
Ja, det er jeg.
Radikale støtter lovforslaget.
Pelle Dragsted (EL), 2023-04-18:
Nu er det ikke bare ordføreren, men også regeringen og Socialdemokraterne, der kalder det her for inflationshjælp.
Mener ordføreren, at det er rimeligt at kalde det hjælp?
Nu kunne ordføreren prøve at sætte sig over på den anden side af det her, nemlig til de fattige familier, det handler om.
Tror ordføreren, at de fattige familier, som i april ikke længere modtog – det er forskelligt fra familie til familie – flere tusind kroner om måneden, som de ellers havde haft, og som så om nogle måneder får et lavere beløb, oplever, at det er en hjælp?
Er det at tro på den enkelte borger at have den antagelse, at når folk er ramt af arbejdsløshed, så er det, fordi de ikke gider arbejde?
Peter Kofod (DF), 2023-04-18:
Jamen så forstår jeg slet ikke Venstre i den her sag.
Venstre står her på talerstolen og støtter et forslag, som man ikke er stolt af, som man ikke betragter som nogen sejr, og som man sådan set nærmest ikke er glad for, og hvor næsten halvdelen af de familier, der får noget ud af det her, ikke er vestlige indvandrere.
Hvorfor har Venstre så den holdning, hvis ikke det er en sejr?
Det er jo helt ude i skoven!
Hans Andersen (V), 2023-04-18:
Nej, det er ikke nogen sejr, men vi sikrer, at vi giver en økonomisk håndsrækning til samlet set 40.000 familier, herunder 60.000 børn, som kan have det svært og er i en økonomisk svær situation med høj inflation.
Og vi giver den her hjælp, vi gør det hurtigt, og blandt dem er der også familier – det medgiver jeg – som har en høj indkomst.
Det var det valg, vi traf.
Alternativet ville være, at den hjælp først ville komme familierne til gode til efteråret, til sent og sidst på året, og det synes vi faktisk ville være en dårlig aftale.
Pelle Dragsted (EL), 2023-04-18:
Vi er stadig i Enhedslisten sådan rimelig fly forbandede over, at man løb fra en aftale, som skulle hjælpe nogle af de allerfattigste familier, men det er ligesom, hvad det er.
Det har regeringen gjort, det har Socialdemokraterne gjort.
Det synes jeg var et kæmpe svigt.
Men jeg synes bare, at man så i hvert fald skylder ikke at stå og sige til de der familier, at de får hjælp, når de reelt er blevet fattigere.
Så er det rigtigt, at der er nogle, der har fået noget hjælp, som ikke fik det før.
Og nogle af dem, har vi så også hørt, som det har været fremme i medierne,
havde måske lidt mindre brug for det end de her allerfattigste familier.
Så det er bare en opfordring til som minimum, når man nu har gjort folk fattigere, ikke at kalde det en hjælp.
Jens Joel (S), 2023-04-18:
Noget af det, der har haft mest effekt i forhold til at hjælpe familier, er jo i virkeligheden, at de mange forældre i de børnefamilier er kommet i arbejde over de seneste år.
Det synes jeg at vi skal bidrage til
Det er rigtig gavnligt.
Det er også rigtigt, som hr. Dennis Flydtkjær og andre har sagt, og som hr. Pelle Dragsted også henviser til, at der er nogle her, der er på ressourceforløbsydelse.
Jeg går ikke ud fra, at Enhedslisten ønsker, at vi gør den ægtefælleafhængig og på den måde begynder at sortere i, om man er berettiget til den, ud fra det.
Karsten Hønge (SF), 2023-04-18:
SF er med i den her aftale, fordi det var helt nødvendigt, at vi hurtigt fik noget hjælp ud til de her børnefamilier, som jo har mistet en masse andre tilskud i forbindelse med børnetilskuddet.
Hr. Jens Joel nævnte selv, at regeringen arbejder på en ny model, så hvornår er det, at de her børnefamilier kan se frem til nogle noget mere stabile vilkår?
For én ting er, at man har taget pengene fra de her familier, men det afføder ud over mangel på penge jo også usikkerhed og utryghed ved det.
Så hvornår forventer hr. Jens Joel at regeringen kan fremlægge et system, der mere permanent kan hjælpe de her børnefamilier?
Jens Joel (S), 2023-04-18:
Det har haft ret store konsekvenser, uanset om det var den ene side af salen, der fik et flertal, eller det var den anden side, og derfor er der rigtig mange af de her familier, der har oplevet, at deres ydelser blev ændret hvert fjerde år, når der kom et regeringsskifte.
Det, vi har sagt i den nye regering, er, at vi ønsker at lave et kompromis, om man så må sige.
Vi ønsker at række hen over midten for netop at sikre en stabilitet.
Og det er klart, at der i forhold til det selvfølgelig også indgår en diskussion om, hvorvidt man er forsørger, eller man ikke er forsørger, for det er jo ikke det samme.
Men der er også rigtig mange andre ting, som skal på plads i det ydelsessystem, som vi foreslår.
Til det sidste, som hr. Karsten Hønge siger, altså sådan lidt en indikation af, at det godt må gå stærkt, fordi der er nogle, der godt vil vide det, vil jeg sige, at det er jeg faktisk enig i.
Karsten Hønge (SF), 2023-04-18:
Men det er jo godt, for vi havde før sommeren 2022 lavet en aftale mellem Socialdemokratiet, SF, Enhedslisten og Radikale om en permanent ordning, der tog udgangspunkt i det midlertidige børnetilskud.
Og jeg vil da egentlig også være helt åben for, at man kan se på andre måder at skrue det sammen på.
Det er jo ikke noget med, at vi havde fundet den sådan mest geniale løsning – selvfølgelig kan man altid sætte tingene sammen på andre måder.
Men jeg synes bare, at udfordringen i dag for børnefamilierne er, at der nærmest er endnu mere usikkerhed, end der nogen sinde har været – arh, måske ikke nogen sinde, men i mange år i hvert fald, for man havde dog en forventning om en videreførelse.
Så hvad skal man egentlig gøre ude i børnefamilierne nu?